NUM verwerp Eskom se loonaanbodArgieffoto Die National Union of Mineworkers het Dinsdag Eskom se salarisverhoging van 5.6% verwerp. “Ons verwerp die driejaar-ooreenkoms en versoek Eskom om aan die eise van ons lede te voldoen,” het Frans Baleni, uitvoerende hoof van die NUM, in ŉ verklaring gesê. Die vakbond dring aan op ŉ verhoging van 12% op alle vlakke in ŉ eenjaar-ooreenkoms. “NUM bly onbeweegbaar in sy eise en sal nooit Eskom se belediging aanvaar nie. Ons eise is regmatig en haalbaar,” het Baleni bygevoeg. “Ons lede word sleg behandel en deur die werkgewer uitgelok omdat dit as noodsaaklike dienste beskou word.” Die vakbond het Eskom daarvan beskuldig dat hy nie na die welstand van sy werknemers omsien nie. Hy het gesê Eskom weier om na sy werknemers te luister en dit skep frustrasie in die arbeidsverhoudinge. Eskom het bevestig dat sy aanbod van 5.6% verwerp is. “Ons aanbod is verwerp en die proses gaan nou na die Kommissie vir Versoening, Bemiddeling en Arbitrasie (KVBA). Dit is die ooreenkoms tussen die partye,” het Andrew Etzinger, woordvoerder van Eskom, gesê.